Martvoň, Anton, poslanec NR SR (2015-04-24):
Ďakujem pekne. Využijem príležitosť, že ešte je tu pán Figeľ, kým náhodou ho pracovné povinnosti nepovolajú späť do kancelárie, kde bol aj doteraz, alebo posledné dni stále. Pán Figeľ, ja sa chcem spýtať, lebo dosť často tu vaši kolegovia, vystupujem takto, aby ste mohli aj na mňa reagovať, dosť často tu vaši kolegovia spomínajú nejaké vyjadrenia nášho bývalého poslanca pána Hanzela, tak v podstate, ktoré sú mnohokrát možno nejaké dojmy alebo iba narážky, chcem sa spýtať, lebo pán Hanzel mal asi také isté postavenie v strane SMER ako pán Krajňák v KDH, ktorý potom, samozrejme, odišiel do Novy k pánovi Lipšicovi, bol mu tam, dokonca mám pocit, že pokladníkom a potom nakoniec aj z Novy odišiel. Pán Figeľ, pán Krajňák tvrdil po odchode z KDH, že o pánovi Uhliarikovi ako asi o jedinom ministrovi za KDH sa nerozhodovalo v priestoroch KDH, ale sa rozhodovalo v Digital Parku, kde mal údajne podľa pána Krajňáka, má to na webe, rozhodovať pán Haščák a pán Široký. Chcem sa spýtať, teda, pán Figeľ, že či je bežné, že o ministroch za KDH rozhoduje sa v Digital Parku a aj o niektorých zákonoch, ktoré potom išli v rovine zdravotníctva, podľa slov pána Krajňáka. No a zároveň sa chcem spýtať, pán Figeľ, že prečo ste potom, keď vás pri napríklad Dubnej Skale alebo pri viacerých úsekoch, keď sa podpisovali tie nevýhodné zmluvy, pri ktorých ste chceli ušetriť, a upozorňovali vás odborníci, dokonca médiá, denník SME, že nebudú vyplatení subdodávatelia, prečo potom váš hovorca, tuším, bol pán Tušer, alebo tak nejako sa volal, v roku 2011 pred podpisom zmluvy v Dubnej Skale jasne povedal, že nehrozí variant, že nebudú vyplatení subdodávatelia. Čo sa potom teda stalo, že v roku 2014 máme zrazu takýto problém, pán Figeľ? Ďalej by som chcel zareagovať na to, čo tu bolo povedané, že SMER prišiel s nejakým riešením, ktoré, ktoré je iba polovičné alebo že v podstate nedostanú 100 % tí drobní veritelia, že je to zlé. No, v prvom rade SMER prišiel s nejakým riešením, SMER prišiel s riešením, kde veritelia dostanú aspoň nejaké financie a bude to určite viac ako tých 15 %, ako to bolo na základe zákonov, ktoré boli prijaté za pána Lipšica a pani Žitňanskej. Ale chcem na to povedať, že ja chápem, ťažko sa vám reaguje na to, že SMER našiel riešenie, že SMER promptne zareagoval, dokonca dnes už píše sa v médiách, že asi aj pán Široký niektoré svoje meniny bude tráviť na výsluchu, ale, samozrejme, ja viem, že je to na veľké poľutovaniahodnosti zo strany pána Figeľa, ktorý mu dneska bude asi blahoželať esemeskou. Ale to, čo tu bolo odprezentované opozíciou v tom ich návrhu, teraz budem reagovať aj na pána Lipšica, no, to je také Pyrrhovo víťazstvo. Vy ste im chceli svojím návrhom, týmto veriteľom, ponúknuť dlhopisy Váhostavu v nominálnej hodnote odpustených pohľadávok. No, otvorene povedané, ja si neviem predstaviť, že mne niekto dlží 100-tisíc euro, dostanem dlhopisy Váhostavu v nominálnej hodnote, ktorú si určí Váhostav, alebo ktorá je určená 100-tisíc euro, a reálne na trhu majú hodnotu možno 100 euro. To je taká pomoc živnostníkom asi ako v roku 2011, keď pani Žitňanská dávala do zákona o konkurze a reštrukturalizácii, že v podstate musia byť z konkurzu a reštrukturalizácie vždy v prvom rade vyplatení vo výške zabezpečenia zabezpečení veritelia. No jednoducho SMER prišiel s riešením, ktoré možno nie je na 100 % ideálne, možno nie je najlepšie, ale v danom momente dokáže pomôcť živnostníkom viac ako to, čo im vychádzalo z reštrukturalizácie. Opozícia prišla s návrhom, ktorý, áno, by docielil, žeby veritelia získali akcie alebo dlhopisy vo Váhostave, ale v nominálnej hodnote, ktorá na trhu by mala hodnotu možno 100-krát nižšiu. Čiže ďakujem pekne za takéto riešenia pre veriteľov a pre živnostníkov. Zjavne to pochopili aj živnostníci, keď podpísali memorandum s našou vládou a súhlasili s daným riešením. A ja som rád, že v podstate strana SMER i napriek tomu, že celé toto bolo spôsobené fígľami s cenami na ministerstve dopravy za ministrovania pána Figeľa, že strana SMER a premiér Robert Fico našli dané riešenie pre občanov, tak ako sme našli riešenia aj v iných prípadoch. A tým chcem poukázať na to, že občania voliči sa budú musieť sami rozhodnúť, či v budúcich voľbách zvolia stabilitu na čele so stranou SMER, alebo pekné slová zo strany opozície. A to je jedno, pán Přidal, či ja budem na kandidátke SMER-u, alebo nebudem, môžte si porovnať, koľko nám poslancom počas vlády strany SMER prešlo zákonov a koľko sme pomohli ľuďom a koľko na druhej strane vám, pán Přidal, keď ste bol vládny poslanec, prešlo zákonov. Ja chápem, že vy ste sa tu prišli, pán Přidal, prestravovať, ale aj tá strava poslanecká asi vám už veľmi nechutí, keď prichádzate s takýmito útokmi na moju osobu. Toľko z mojej strany.